Erwerdige, leve, holde here. De twe breve in unsers heren des cumpthurs breve vorsloten, van her Cristern Nicclisson an jwe herlicheit gescreven, hevet unse here de cumpthur upgebraken unde uns to lezende dan, de wii wol vornomen hebben, dar wii uns doch gener vasten grunt ut vorleren konen, wo he it denke to holdende, gelik alse wii aldus lange in sinen breven gedan hebben, alze jwe herlicheit dat ok nu wol vorvaren mach etc. Hiirumme, erwerdige, leve, holde here, bidden wii jwe herlicheit gantz begerliken, uns vormidst jweme schriftliken antworde bi disseme jegenwordigen brefbringere to entbedende, wo gii it van der dachvart wegene mit em denken to holdende, dar wii uns mogen weten na to richtende. Unde off jwe herlicheit an en mer vorscrivende worde, de breve bidden wii jw an den voeget tor Narwe to sendende, de se em alderpuntlikest mach benalen, wente uns van hiir ut nu mer wintertiit dages nene breve, dar me zik antwordes van drofte vormodende wesen, to Wiborch wart to schickende stan.